Teško je navesti nekoga tko je proglasio osobni bankrot da o svom iskustvu govori bez skrivanja identiteta.



Situacija u kojoj račune moraš polagati, i to doslovno, stečajnom povjereniku mučna je sama po sebi... Miljenko Škalec (48) iz Zaboka kod Zagreba ima, međutim, drugačije mišljenje - on smatra kako se nema zbog čega sramiti niti bilo što skrivati te da iznošenjem svog iskustva može eventualno potaknuti promjene na dobrobit blokiranih građana.

Škalec je, inače, stečaj proglasio u studenom prošle godine, tako da je "friško" u statusu službeno bankrotirane osobe o čijim financijama brine povjerenik Stjepan Rakarec. Uvjeren je, međutim, kako je donio dobru odluku jer sve je, kaže, bolje od života pod ovrhama, prijetnji i poziva utjerivača dugova, strepnje...



Strah od kvara



- Moja je kalvarija počela još 1997. godine kad su mi od plaće, uz ratu vlastitog kredita, počeli skidati i dug za kredit mog rođaka kojem sam bio jamac. Sveukupno to nije bio neki preveliki iznos, otprilike oko 13.000 eura, no do danas je narastao na gotovo pola milijuna kuna. Ljudi moji, da živim još deset života, ne bih to mogao podmiriti! Mjesečno su mi, dakle, skidali oko 1200 kuna od plaće za otplatu dva kredita, a istovremeno je to dugovanje raslo za 1800 kuna jer su se gomilale kamate, odvjetnički, javnobilježnički i drugi troškovi - objašnjava Škalec.



Kako nesreća nikad ne dolazi sama, naš je sugovornik ostao bez posla, potom doživio i bračni krah, te je na nekoliko godina iselio iz zemlje. U međuvremenu su stizali računi na kućnu adresu u Hrvatskoj, nove ovrhe...



- Dogodila mi se još jedna strašna stvar - banka je prodala moj kredit utjerivačima dugova tako da sam postao žrtva dvostruke ovrhe. Protiv tvrtke za naplatu potraživanja podnio sam kaznenu prijavu, o čemu sam obavijestio i USKOK te Državno odvjetništvo. I to je jedan od apsurda našeg sustava - banke prodaju utjerivačima kredite za 20 posto vrijednosti, umjesto da takvu mogućnost ponude dužnicima. Da sam dobio priliku otkupiti svoj kredit po nižoj cijeni, vjerojatno se ne bih našao u situaciji da mi je račun blokiran od 2011. godine i da proglašavam osobni bankrot - ogorčen je Škalec koji je ujedno i povjerenik Udruge blokiranih za Krapinsko-zagorsku županiju.



Od 28. studenog 2017. godine, kad mu je na Sudu u Zaboku otvoren i zatvoren stečaj, te dodijeljen stečajni povjerenik, našem sugovorniku teče petogodišnji tzv. rok kušnje. U tom periodu treba se ponašati sukladno dogovoru s povjerenikom, ne gomilati dugove, ne trošiti na luksuze, a sve kako bi se mogao nadati da će mu, po isteku roka, biti otpisani dugovi u cijelosti.



- Svaki mjesec povjereniku moram dostaviti platnu listu da on vidi jesu li mi se eventualno povećala primanja, te kopiju plaćenih režija. Čujte, ja za nikakve luksuze nemam - kao trgovac radim za plaću od 3100 kuna, a svaki mjesec plaćam alimentaciju za kćer u iznosu od 1200 kuna. Ostaje mi, dakle, 1900 kuna, praktički, za goli život, i to mi povjerenik ne dira. Da mi se dogodi neki veći kvar u kući, primjerice, da mi "crkne" perilica rublja, pretpostavljam da bi o trošku popravka trebao izvijestiti povjerenika, a o kupnji novog uređaja i planu otplate sigurno - govori Škalec.



Gruba povreda



Premda se, po zakonu, nakon otvaranja stečaja potrošača, prekidaju svi ovršni postupci, čitatelj nam se žali kako je prije mjesec dana bio žrtva pljenidbe, kao jednog od sredstava ovrhe.



- Sudski ovršitelj je s odvjetničkom vježbenicom došao u moj stan odakle su odnijeli televizor i DVD, odnosno jedino što su procijenili da vrijedi. Time je prekršen Zakon o potrošačkom stečaju jer mojom imovinom ubuduće smije raspolagati samo stečajni upravitelj koji o tome uopće nije bio obaviješten. O toj gruboj povredi mojih prava pisao sam Uredu predsjednice RH, predsjedniku Sabora, predsjedniku Vlade, ministru pravosuđa i drugima - kaže Škalec.



Takva pravna diskriminacija ga više ne čudi jer, dodaje, živi u državi u kojoj se tajkunima oprostilo 63 milijarde kuna duga, a malog se čovjeka gura sve dublje u blokadu i ne da mu se disati...



- Preko noći je izglasan 'lex Agrokor', a novi Ovršni zakon, koji bi olakšao život blokiranima, nikako da se donese. Poanta je da svi mi budemo jednaki pred zakonom, a ne da neki moćnik proglasi stečaj i otpišu mu se svi dugovi, dok mene, s druge strane, pet godina kontrolira i prati sudski povjerenik i tek potom se donosi odluka o tomu u kojem postotku, i hoće li uopće, biti obrisan moj dug - kaže Škalec.